Man beroof toe hy kospakkies aflewer | Maroela Media
Man beroof toe hy kospakkies aflewer
'n Inwoner van Centurion is Sondag vier uur lank met 'n vuurwapen by 'n huis in Danville aangehou, waar hy kospakkies afgelaai het. In dié tyd sê die man hy is gedwing om kaal in 'n kamer te wag terwyl al die geld uit sy bankrekening onttrek word.
Die man het 'n welsynsorganisasie gehelp met die verspreiding van kospakkies aan behoeftige gesinne in die Pretoria-omgewing.
Hy het aan Maroela Media vertel dat hy vroeg Sondag 'n oproep van 'n vrou ontvang het wat wou weet of hy vir haar kospakkies by 'n adres in Danville in die weste van Pretoria kon aflewer.
Die vrou het kort daarna laat weet dat sy hom in die parkeerterrein van 'n winkelkompleks in Danville sal ontmoet. Toe sy per voet opdaag, het sy gevra of hy die kos by haar huis daar naby kon aflaai.
"Toe ek die laaste kospakkie in die sitkamer neersit, het sy die veiligheidshek agter my gesluit en in een van die vertrekke verdwyn. Vyf mans het op daardie oomblik uit 'n ander vertrek te voorskyn gekom en 'n pistool op my gerig," vertel die 62-jarige man wat vir sy eie veiligheid nie sy naam genoem wil hê nie.
Hy sê die groep het hom in 'n slaapkamer gedwing om al sy klere uit te trek waarna hulle foto's van hom geneem het. Hulle het ook aanhoudend gedreig om hom dood te maak as hy nie die regte pinkode vir sy bankrekenings verskaf nie.
Toe die mans nie daarin kon slaag om die geld elektronies uit sy bankrekening oor te plaas nie, het een van hulle gery en die geld by verskillende kitsbanke in die Sunnyside-omgewing onttrek.
"Ek kon hoor hoe die onttrekkings op my selfoon registreer," sê die man wat steeds geskok is oor wat met hom gebeur het.
Hy sê sy foon is deur die groep se leier gebruik om deurentyd met iemand in Frans te kommunikeer, vermoedelik die persoon wat van die een kitsbank na die ander gery het om die onttrekkings te doen.
Terwyl hulle met die transaksies besig was, het hulle hul slagoffer ook gedwing om dagga te rook. Hy sê dit het hom bedwelm, want van die gebeure is steeds vir hom in 'n waas gehul.
Toe die laaste sent (ongeveer R18 000) onttrek is, het die groep hom beveel om sy klere aan te trek en op die agterste sitplek van sy eie voertuig te lê. Daarna het hulle vir 'n ruk met hom rondgery.
Hy sê dit het soos ure gevoel, maar was waarskynlik nie langer as 10 minute nie. 'n Tweede voertuig het in 'n stadium langs hulle stilgehou en die mans het toe uitgespring en weggery en hom net daar gelos.
Hulle is met sy bankkaarte en ID weg, maar het sy selfoon, wat hulle die hele tyd gebruik het, agtergelaat.
Maroela Media het die lys van oproepe en die nommer waarheen dit gemaak is onder oë gehad. Die nommer is laat gisteraand deur 'n vrou beantwoord, maar sy het die oproep gou beëindig.
Die saak is by die Wierdabrug-polisiekantoor in Centurion aangegee en word Dinsdag na die Pretoria-Wes-tak oorgeplaas. Maroela Media het 'n boodskap gesien waarin die polisie bevestig dat hulle die saak ondersoek.
"Ek hoop maar die selfoonrekords sal die polisie help om die boewe aan te keer," sê die slagoffer.
Solidariteit Beweging nader buiteland oor 'diskriminerende praktyke'
Ook maar lekker dik stupid! 'n Kenner sal gou deur die selfoon oprope hierdie mense opspoor….ook maar lekker dik stupid! R18000 uitgetrek. Ek kan net elke dag R2000 uit my rekeninge uittrek dan se hy NEIN nie meer vandag nie, probeer weer more!
Dit is nou laer as slangsleepsel.in die Sahara Woestyn en Johan , maklik om te vertel dat iemand is " Stupid". So leer mense.
Nog 'n ding wat nie onder grendel is nie is opportunistiese misdaad. Mr Cele het hulle lekker woema gegee.
Dit verbaas my nie. Het dit self al meegemaak, maar gelukkig was ek meester van die situasie. Sulke gebeure kom ook in Victor Hugo se Les Miserables voor. Nou gee ek slegs aandag aan diere in nood.
Iets klink nie reg aan die storie nie. Hy kan die huis uitwys en die nommers op die foon … en hoekom moes hy sy klere uittrek?